Eit skriv frå Idrettssenteret fekk politikarane til å leggja prøveprosjektet på vent. Kommunen ønskjer å få på plass eit permanent tilbod, noko også Idrettssenteret er interesserte i. "Dersom vi kjem i dialog tidleg etter sommaren om å få på plass eit slikt tilbod, kan det vera tenleg å utsettja eit prøvetilbod. Då kan me også målretta dette betre", heiter det i e-posten som formannskapet fekk i hende i samband med orienteringa frå rådmannen.
- Det er hyggjeleg at Idrettssenteret ser det på same måten. Initiativet frå Rådet for funksjonhemma er bra, men det vil vera feil tidspunkt for eit prøveprosjekt no, sa rådmann Jostein Aanestad, som meiner utprøving må tilpassast det som gjer kommunen "søkjegod" for eit slikt senter.
Prøveprosjektet ville gitt pasientar med behov for det tilbod om opptrening på Campus i ein avgrensa periode. For Sogndal kommune ville kostnaden vore 54.000 kroner. I forkant av formannskapsmøtet gjekk leiar i rådet, Alfred Brusegard, og Kåre Lerum ut i Sogn Avis og bad innstendig om at kommunen måtte støtta prosjektet. Rådet fryktar at satsinga på eit større, permanent rehabiliteringssenter vil bli valt vekk i tøffe budsjettrundar.
Helge Torstad (KrF) såg gjerne at det kom i stand eit møte om dette tidleg på hausten, noko også rådmannen ville leggja opp til. Synnøve Stalheim (Sp) kunne tenkt seg å støtta prøveprosjektet; men ville heller ikkje drepa eit større prosjekt. Også Frp godtok ei utsetjing.
- Skrivet frå Idrettssenteret forandra ein del på det me hadde tenkt å presentera. Rådet har teke eit veldig flott initiativ. For eitt år sidan vart dette skylt ut i økonomiplanprosessen, og me var redde for at det same ville skje no, sa Ertesvåg.
Frp hadde ønske om å koma med framlegg om at kommunen kunne vera med på prosjektet og gje 54.000 kroner for å få det i gang raskt.
- Då kunne ein ha evaluert dette allereie til hausten saman med Frisklivssentralen, og så eventuelt dra det inn i permanente ordningar. Det som er kome no seier at Idrettssenteret kan vera med på å utsetja eit prøvetilbod. Eg tolkar det som at prøveprosjektet kan venta til seinare, sa Ertesvåg.
Idrettssenteret, ved Kolbjørn Rydvang, skriv i e-posten at dei er svært positive til kommunen sine uttalar om å gå for eit rehabiliteringstilbod knytt til Campus Helse og Idrettssenteret. Idrettssenteret ønskjer å utforma ein strategisk handlingsplan saman med kommunen for å klara å oppretta eit regionalt rehabsenter i framtida.